
  Republika Hrvatska				           Poslovni broj: P Ob-168/2025-
 Općinski sud u Zadru 
     Zadar, Borelli 9




U  I M E  R E P U B L I K E  H R V A T S K E

P R E S U D A

[bookmark: _Hlk237442689][bookmark: _Hlk209787615]	Općinski sud u Zadru, po sucu toga suda Katji Morić Arambašić, kao sucu pojedincu, u pravnoj stvari tužitelja u predmetu tužitelja S.-L.I. s prebivalištem u Zadru, I. M. 10, OIB: …, zastupanog po punomoćnici G.Š., odvjetnici u Zadru, protiv tužene A. I. s prebivalištem u Zadru, M. C. N. 52 te boravištem u Francuskoj, OIB: …, radi izmjene odluke o roditeljskoj skrbi i dr. nad mlt. A. Z. I. s prebivalištem u Zadru, I. M. 10, OIB: …., zastupane po posebnom skrbniku M. V., dipl. iur., djelatnici Centra za posebno skrbništvo, Podružnica Zadar, Velebitska 6, p.p. 59, nakon održane glavne rasprave na kojoj je bila isključena javnost zaključene 08. srpnja 2026. u prisutnosti tužitelja, njegovog punomoćnika, a u odsutnosti uredno pozvane posebne skrbnice mlt. djeteta i tužene te objave 14. kolovoza 2026. 

p r e s u d i o   j e

I. Mijenja se odluka o roditeljskoj skrbi u odnosu na mlt. A. Z. I., OIB: …, određena Rješenjem Općinskog suda u Zadru posl. br. R1 Ob-…2023 od 03. veljače 2023. kojim je odobren Plan o zajedničkoj roditeljskoj skrbi sklopljen 06. prosinca 2022. na način da se određuje:

1. [bookmark: _Hlk95767032]Zajedničko dijete mlt. A. Z. I., OIB: .., živjet će s ocem S.-L. I., OIB: …, na adresi njegovog stanovanja, dok oba roditelja imaju zajedničku roditeljsku skrb.

2. Osobni odnosi mlt. A. Z. I., OIB: …, s majkom A. I., OIB: …, održavat će se kada majka boravi u Hrvatskoj sukladno dogovori sa ocem i djetetom, uz obvezu majke da najavi svoj dolazak minimalno sedam dana prije.

3. [bookmark: _Hlk201052799][bookmark: _Hlk203055826][bookmark: _Hlk188355856]Dužna je majka A. I., OIB: …, dužna je za uzdržavanje mlt. A. Z. I., OIB: …, do 15-og u mjesecu za tekući mjesec, umjesto iznosa od 252,56 EUR određenog Rješenjem Općinskog suda u Zadru posl. br. R1 Ob-1…16/2025 od 29. travnja 2025., za razdoblje od 01. kolovoza 2025. do 23. lipnja 2026. doprinositi iznos od 290,00 EUR mjesečno, a od 24. lipnja 2026. pa nadalje dok za to budu postojali zakonski uvjeti iznos od 319,00 EUR mjesečno, sve sa zakonskim zateznim kamatama tekućim od dospijeća svakog pojedinog mjesečno iznosa pa do 30. lipnja 2025. po stopi od 6,15%, od 01. srpnja 2025. pa do isplate po stopi od 5,15 %, a u slučaju promjene stope zatezne kamate po stopi koja se određuje za svako polugodište uvećanjem kamatne stope koju je Europska središnja banka primijenila na svoje posljednje glavne operacije refinanciranja koje je obavila prije prvog kalendarskog dana tekućeg polugodišta za tri postotnih poena, sve na tekući račun oca i zz S.-L.I., OIB: …, otvoren u Podravskoj banci d.d., IBAN: HR 2623860023537068039,

II. Dužna je tužena A. I., OIB: …, naknaditi tužitelju S.-L. I., OIB: …, parnični trošak ovog postupka u iznosu od 500,00 EUR. 


Obrazloženje

1. Dana 29. srpnja 2025. mlt. A. Z. I. zastupana po ocu i zz S.-L. I. podnijela je protiv A. I. (dalje u tekstu: tužena) tužbu radi izmjene odluke o roditeljskoj skrbi, koju je uredila podneskom od 17. rujna 2025. na način da je kao tužitelj označen S.-L. I. (dalje u tekstu: tužitelj).

1.1. Tužitelj u tužbi u bitnome navodi da je Rješenjem o privremenoj mjeri ovog suda posl. br. R1 Ob-1….16/2025 od 29. travnja 2025. određeno da će mlt. kćer A. Z. I. živjeti s njim, a da će sa tuženom održavati osobne odnose kada ista bude boravila u Hrvatskoj. Da je istom odlukom tužena obvezana da za uzdržavanje mlt. kćeri doprinosi iznos od 252,56 EUR mjesečno počev od 20. ožujka 2025. pa nadalje dok za to budu postojali zakonski razlozi. Međutim, kako je mlt. A. u međuvremenu postala starija te sada ima 16 godina, da su se njezine potrebe povećale. Slijedom navedenog da podnosi ovu tužbu i predlaže da su donese presudu kojom će odrediti da mlt. A. živi s njim, a da oboje roditelja imaju zajedničku roditeljsku skrb nad njom te da ista održava osobne odnose sa tuženom kada ona boravi u RH, kao i da se tuženu obveže da za uzdržavanje mlt. A. umjesto dosadašnjeg iznos od 252,56 EUR određenog Rješenjem o privremenoj mjeri posl. br. R1 Ob-…./2025 od 29. travnja 2025. od dana podnošenja ove tužbe pa ubuduće dok za to budu postojali zakonski uvjeti doprinosi do 15-og u mjesecu za tekući mjesec iznos od 290,00 EUR mjesečno, zajedno sa zakonski zateznim kamatama tekućim od dospijeća svakog pojedinog mjesečnog iznosa pa do isplate.

2. Kako je uvidom u Izvješće o provedenom obveznom savjetovanju od 14. srpnja 2025. koje je dostavljeno uz tužbu, ovaj sud je utvrdio da se stranke nisu uspjele pred HZSR, PU Zadar dogovoriti oko izmjene odluke o roditeljskoj skrbi u vezi njihovog maloljetne kćeri, to je sukladno odredbi čl. 240.  st. 1. toč. 2. i st. 3. te čl. 414. st. 1. i 2. Obiteljskog zakona (Narodne novine broj 103/15, 98/19, 47/20, 49/23 i 156/23, dalje ObZ) to je Rješenjem posl. br. P Ob-168/2025-3 od 26. rujna 2025. mlt. A. imenovan poseban skrbnik u osobi M. V. dipl. iur., djelatnice Centra za posebno skrbništvo, Podružnica Zadar.

3. Također, istog dana, ovaj sud je dopisom od HZSR, PU Zadar zatražio dostavu mišljenja o prijedlogu tužitelja da se izmjeni odluka o roditeljskoj skrbi, koje je isti dostavio 03. veljače 2026., a u kojem je u bitnome naveo da je su roditelji S.-L. i A. razvedeni 2023. nakon što su u postupku obveznog savjetovanja prije razvoda braka postigli sporazum i sklopili Pan o zajedničkoj roditeljskoj skrbi. Međutim, nakon što se majka u travnju 2024. preselila u Francusku i najavila da će mlt. A.  odvesti sa sobom na ljeto i da ju više neće vratiti u Zadar, da je otac u ožujku 2025. pokrenuo postupak donošenja privremene mjere kojom bi s odredilo da mlt. A. nastavi živjeti s njim, a da se majci zabrani da samostalno odlučuje o promjeni njezinog prebivališta, jer je smatrao da je djetetu potrebna stabilnost u odgoju i razvoju i da je treba zaštiti od ishitrenih odluka majke. Da je ovaj sud Rješenjem posl. br. R1 Ob-…/2025 od 29. travnja 2025. prihvatio takav prijedlog oca. Da je za potrebe ovog postupka proveden razgovor sa ocem, dok s majkom nije jer je ista nedostupna Zavodu, s obzirom da je njezina adresa u Francuskoj nepoznata. Da se iz razgovora sa ocem saznaje da je majka od kada se u travnju 2024. preselila u Francusku dolazila svega nekoliko puta u Hrvatsku kada je mlt. A. boravila s njome i to dva puta tijekom 2024. i dva puta tijekom 2025., s tim da je 2025. A. bila kod majke u Francuskoj par dana tijekom ljetnih praznika. Da se osim toga mlt. A. s majkom čuje i telefonski. Da majka ne doprinosi za uzdržavanja iste. Dakle, kako mlt. A. posljednje dvije godine živi sa ocem koji primarno skrbi o njoj, a sa majkom tek povremeno ostvaruje osobne odnose, da je njegov stručni tim mišljenja da je u najboljem interesu mlt. djeteta da se prihvati prijedlog oca, odnosno da mlt. A. nastavi živjeti s njime, a da se sa majkom viđa kada ista dođe u RH.

4. Dana 25. veljače 2026. zaprimljen je podnesak posebne skrbnice mlt. djeteta kojim je obavijestila ovaj sud o rezultatima provedenog razgovora sa mlt. A. iz kojeg proizlazi da ista pohađa četvrti razred strukovne srednje škole te da želi do kraja školovanja ostati živjeti s tatom, s kojim se odlično slaže i s kojim je u bliskom odnosu. Da se sa majkom viđa svakih par mjeseci kada ista dođe u RH te da ju je u dva navrata posjetila u Francuskoj. Da joj tata nikada ne brani kontakt s mamom, ni odlazak kod nje. Da ona ne želi ići živjeti u Francuskoj te da je s njezinom željom upoznata i mama. Da je zadovoljna trenutnom situacijom te da ne želi ništa promijeniti, posebice iz razloga što uskoro postaje i punoljetna. Nadalje iz podneska proizlazi da se posebna skrbnica, s obzirom na izraženo mišljenje mlt. A., ne protivi postavljenom tužbenom zahtjevu tužitelja.

5. U daljnjem tijeku postupka na ročištu održanom 04. ožujka 2026. proveden je dokaz saslušanjem tužitelja kao stranke.

6. Tužena do zaključenja glavne rasprave nije dostavila svoje očitovanje u odnosu na postavljeni tužbeni zahtjev, niti se odazvala sudu radi davanja svog iskaz, iako je bila uredno pozvana i upozorena na posljedice takvog postupanje.

	7. Kako stranke nisu imale daljnjih dokazanih prijedloga, to je ovaj sud zaključio sa raspravljanjem.

	7.1. U dokaznom postupku pročitane su isprave priložene spisu i to: Rješenje ovog suda posl. br. R1 Ob-…./25-6 od 29. travnja 2025. (l.s. 5-10), Izvješće o provedenom obveznom savjetovanju HZSR PU Zadar od 25. srpnja 2025. (l.s. 12-13), podaci JRO za tuženu od 31. srpnja 2025. i 02. srpnja 2026. (l.s. 15a i 41), Nalaz i mišljenje HZSR PU Zadar, Klasa: 552-05/25-08/22, Ur. broj: 139-107-13-81-26-12 od 03. veljače 2026. (l.s. 23-25), mišljenje mlt. A. Z. I. izneseno u razgovoru sa posebnim skrbnikom od 24. veljače 2026. (l.s. 28-29), dana 04. ožujka 2026. saslušao tužitelja kao stranku (l.s. 30-32) te izvršio uvid u Rješenje ovog sud posl. br. R1 Ob-…/2023 od 03. veljače 2023. zajedno sa Planom o zajedničkoj roditeljskoj skrbi od 06. prosinca 2022. (l.s. 45-55).

8. Tužitelj konačno uređenim tužbenim zahtjevom traži da se odredi da mlt. A. nastavi živjeti s njim na adresi njegovog stanovanja, da on i tužena zajednički ostvaruju roditeljsku skrb nad istom, kao i da se odrede osobni odnosi kćeri sa tuženom kada ista bude boravila u RH te tuženu obveže da na ime uzdržavanja od o podnošenja tužbe pa na dalje, dok za to budu postojali zakonski uvjeti, uplaćuje iznos od 290,00 EUR do 15.-og u mjesecu za tekući mjesec, umjesto iznosa od 252,56 EUR određenog privremenom mjerom R1 Ob-116/2025 od 29. travnja 2025.

9. Uvidom u Rješenje ovog suda posl. br. R1 Ob-…/2023 od 03. veljače 2023. kojim je odobren Plan o zajedničkoj roditeljskoj skrbi od 06. prosinca 2022. u odnosu na zajedničko mlt. dijete A. Z. I., utvrđeno je da istim određeno da će mlt. A. stanovati s majkom A. I. na njezinoj adresi stanovanja u Zadru, a s ocem S.-L. I. održavati osobne odnose te da je otac obvezan da uzdržavanje iste mjesečno doprinosi iznos od 1.500,00 kn.

9.1. Uvidom u Rješenje ovog suda posl. br. R1 Ob-…/25-6 od 29. travnja 2025. utvrđeno je da je istim donesena privremena mjera kojom je određeno da će mlt. A. živjeti s ocem na njegovoj adresi stanovanja, a sa majkom održavati osobne odnose kada ista boravi u RH te da se majci zabranjuje da promjeni mlt. kćeri adresu prebivališta i s njom preseli u Francusku, kao i da se majku obvezalo da za uzdržavanje mlt. kćeri doprinosi iznos od 252,56 EUR mjesečno počev od 20. ožujka 2025. pa nadalje dok za to budu postojali zakonski uvjeti. Nadalje je utvrđeno, da majka A. I. nije niti u tom postupku dostavila svoje očitovanje, niti sudjelovala u njemu, iako je o istome bila uredno obavještena.

9.2. Iz Mišljenja HZSR, PU Zadar od 02. veljače 2026. proizlazi da mlt. A. živi s ocem od travnja 2024. kada se majka preselila u Francusku, koji samostalno skrbi o svim njezinim potrebama, dok majku viđa neometano kada se ista nalazi u RH te da je u njezinom najboljem interesu da i nadalje ostane tako.

10. Odredbom čl. 107. st. 2. ObZ propisano je da se Plan o zajedničkoj roditeljskoj skrbi može mijenjati u skladu s dobi i zrelošću djeteta ili ako to zahtijevaju bitno promijenjene okolnosti.

11. S obzirom da iz provedenog dokaznog postupka proizlazi da mlt. A. od travnja 2024. više ne živi s majkom, već da živi sa ocem i sa majkom nesmetano ostvaruje osobne odnose te da je mlt. A. zadovoljna sa istim, a da iz Mišljenja HZSR, PU Zadar proizlazi da je to u skladu sa njezinim najboljim interesima, to je ovaj sud prihvatio prijedlog tužitelja te je izmijenio dosadašnju odluku o roditeljskoj skrbi sukladno stvarnom stanju koje se već godinama provodi u praksi.

12. U odnosu na obvezu uzdržavanja tužitelj je zatražio da se tužena, kao roditelj s kojim mlt. A. ne živi, obveže da od podnošenja ove tužbe, pa nadalje za istu doprinosi iznos od 290,00 EUR mjesečno jer su se u međuvremenu od kada je određena ta obveza tužene privremenom mjerom od 29. travnja 2025. uslijed proteka vremena i odrastanja mlt. A. njezine potrebe povećale.

12.1. Odredbom čl. 209. st. 1.  ObZ propisano je da su roditelji dužni uzdržavati svoje maloljetno dijete.

12.2. Odredbom čl. 285. ObZ propisano je da osoba koja prima i osoba koja daje uzdržavanje može tražiti da sud povisi ili snizi iznos uzdržavanja, odluči o prestanku uzdržavanja ili promijeni način uzdržavanja određen prijašnjom ovršnom ispravom ako su se okolnosti promijenile.

12.3. Prilikom određivanja visine obveze uzdržavanja sukladno odredbi čl. 307. ObZ potrebno je utvrditi ukupan iznos sredstava potrebnih za uzdržavanje, te mogućnosti osobe koja je dužna uzdržavati uzimajući u obzir njezino imovinsko stanje, sva njezina primanja i stvarne mogućnosti sjecanja povećane zarade, njezine vlastite potrebe i druge zakonske odredbe uzdržavanja.

12.4. Odredbom čl. 311. ObZ propisano je da se ukupne materijalne potrebe djeteta koje sud utvrđuje u parničnom postupku odnose se na troškove stanovanja, prehrane, odijevanja, higijene, odgoja, obrazovanja, skrbi o djetetovu zdravlju i druge slične troškove djeteta.

13. Iz Odluke Ministarstva rada, mirovinskog sustava, obitelji i socijalne politike proizlazi da je roditelj koji ne živi sa djetetom u dobi od 13 do 18 godina, koliko mlt. A. ima, u 2025. do 23. lipnja 2026. bio dužan plaćati za njegovo uzdržavanje iznos od 290,00 EUR mjesečno, a u 2026. od 24. lipnja pa nadalje iznos od 319,00 EUR mjesečno (Narodne novine br. 75/25 i 66/26).

13.1. Kako bi se utvrdile potrebe mlt. A. saslušan je tužitelj kao njezin zakonski zastupnik i otac iz čijeg iskaza proizlazi da je ista zdrava, da se ne bavi nikakvim izvannastavnim aktivnostima, tako da su njezine potrebe uobičajene za dijete njezine dobi. Ovaj sud je poklonio vjeru naprijed iskazu tužitelja jer je našao da isti kao roditelj s kojim mlt. A. živi ima saznanja o svim njezinim potrebama.

14. Kako bi se utvrdile sve okolnosti propisane odredbom čl. 307. ObZ na strani tužene kao obveznika uzdržavanja, ovaj sud je odredio njezino saslušanje kao stranke, međutim ista nije pristupila sudu radi davanja iskaza, pa je na te okolnosti saslušan tužitelj iz čijeg iskaza proizlazi da je tužena otišla u Francusku raditi. Da on nema saznanja o njezinom trenutnom imovnom stanju, niti njezinim uvjetima stanovanja jer s istom kontaktira samo putem poruka u pogledu mlt. A.. Da je tužena završila gimnaziju te da je za vrijeme dok je živjela u RH radila kao voditelj trgovine. Da ista u RH nema nikakvu imovinu značajnije vrijednosti. Ovaj sud je poklonio vjeru navodima tužitelja jer je isti iskazivo o okolnostima koje su mu osobno poznate, kao osobi koja je bila u braku sa tuženom.

14.1. Pri ocjenjivanju mogućnosti osobe koja je dužna uzdržavati, Sud je utvrdio da je tužena radno sposobna osoba te da osim obveze uzdržavanja mlt. A. nema drugih financijskih obveza, jer njihovo eventualno postojanje nije u ovom postupku dokazala. 

15. U konkretnom slučaju sud je prilikom donošenja odluke o uzdržavanju uzeo u obzir i dopunske kriterije koji su propisani odredbama čl. 313. st. 4. te čl. 310. ObZ, dakle, vodio računa i o doprinosu oca, njegovoj brizi u podizanju zajedničkog djeteta te troškovima života.

15.1. Na temelju izvedenih dokaza u ovoj pravnoj stvari, a sukladno navedenim zakonskim odredbama te odredbi čl. 282. ObZ koja propisuje da osobe koje su dužne uzdržavati, međusobnom uzdržavanju pridonose prema svojim mogućnostima i potrebama uzdržavane osobe, ovaj Sud je našao da je tužena kao majka - obveznik uzdržavanja, dužna za uzdržavanje mlt. A. u razdoblju od 01. kolovoza 2025. do 23. lipnja 2026. doprinositi iznos od 290,00 EUR mjesečno, a od 24. lipnja 2026. pa nadalje dok za to budu postojali zakonski uvjeti iznos od 319,00 EUR. Naime, s obzirom da mlt. A. nema posebnih potreba, po ocjeni ovog Suda na ovaj način, iako se radi o minimalnim iznosima koje je dužan plaćati roditelj koji ne živi sa djetetom, uz rad i brigu koju će otac s kojim ista živi ulagati, biti zadovoljene njezine redovite potrebe.

15.2. Dakle, s obzirom da su se od 29. travnja 2025. kada je tužena obvezana Rješenjem ovog suda posl. br. R1 Ob-…/2025-6 da za uzdržavanje mlt. A.doprinosi iznos od 252,56 EUR mjesečno okolnosti na temleju kojih je donesena ta odluka promijenile jer se zbog povećanja troškova života povećao minimalni iznos koji je dužan plaćati roditelj koji ne živi s djetetom, to je našao osnovanim zahtjev tužitelja da se povisi iznos za uzdržavanje iste počevši od dana podnošenja ove tužbe, s tim, da je ovaj sud, a s obzirom da sukladno odredbi 426. ObZ nije vezan zahtjevom stranka, tuženu obvezao da za razdoblje od 01. kolovoza 2025. do 23. lipnja 2026. plaća traženi iznos od 290,00 EUR mjesečno, a od 24. lipnja siječnja 2026. pa nadalje dok za to budu postojali zakonski uvjeti iznos od 319,00 EUR, koji su ujedno minimalni iznosi propisani od strane nadležnog Ministarstva koji treba plaćati roditelj s kojim dijete ne živi.

15.3. Odluka o stopi zakonske zatezne kamate temelji se ona odredbi čl. 29. Zakona o obveznim odnosima (Narodne Novine broj 35/05, 41/08, 125/11, 78/15, 29/18, 126/21, 114/22, 156/22, 145/23 i 155/23).

15.4. Kako iz iskaza tužitelja proizlazi da tužena od kad se odselila u travnju 2024. do zaključenja glavne rasprave u ovom postupku nije doprinosila za uzdržavanje mlt. A., iako je i odlukom ovog suda obvezana na isto, to je ovaj sud našao da u odnosu na razdoblje od kada je određeno povećanje obveze uzdržavanja od 01. kolovoza pa do dana donošenja ove presude nije bilo razloga da se od dosuđenih iznosa oduzmu iznosi određeni Rješenjem ovog suda posl. br. R1 Ob-…/2025-6 od 29. travnja 2025.

15.5. Slijedom navedenog odlučeno je kao u izreci ove Presude.

15. Odluka o trošku temelji se na odredbi čl. 154. st. 1. ZPP te odredbama Tarife o nagradama i naknadi troškova za rad odvjetnika (Narodne novine, broj 138/23  i 107/25, dalje - Tarifa), pa je tužitelju zastupanom po punomoćniku iz redova odvjetnika priznat trošak za cjelokupni prvostupanjski postupak u iznosu od 200 bodova (Tbr. 7. st. 2. al. 7. Tarife), što s obzirom na vrijednost boda od 2,00 EUR (Tbr. 50), iznosi 400,00 EUR, te sa priznatim PDV po stopi od 25% u iznosu od 100,00 EUR (Tbr. 42. Tarife) sveukupno iznosi 500,00 EUR, slijedom čega je tužena obvezana na podmirenje istog, a kako je odlučeno u toč. II. Izreke ove presude

U Zadru, 14. kolovoza 2026.

								                      S u d a c

							      	             Katja Morić Arambašić













UPUTA O PRAVNOM LIJEKU:

Protiv ove presude može se izjaviti žalba Županijskom sudu u RH. Žalba se podnosi pismeno, putem ovog suda, u 3 primjerka, u roku od 15 dana od dana dostave prijepisa ove odluke. 

DNA:

1. Tužitelju po punomoćniku,
2. Tuženoj osobno,
3. Posebnoj skrbnici mlt. djeteta osobno,


Na znanje: HZSR, PU Zadar

